TV ja leffat

Suora lähetys tulee Subilta juhannusaattona.

Lauri Ogawan mukaan kyseessä on kulttuuriteko.

Ogawa on Subin kanavapäällikkö.

Prisma sijaitsee Helsingin Kannelmäessä.

Mitä suomalaiset ostavat keskellä juhannusyötä? SUB

Suomalaiset ovat tänä vuonna löytäneet meditatiivisen slow-tv:n, kun TV1:llä on esitetty lumoavaa Meidän maamme - Vårt land -luontosarjaa. Jos sama tyylilaji - joskin tyystin toisenlainen aihepiiri - kiinnostaa, voi yötöntä yötä viettää katselemalla hypermarketin kassahihnaa. Sitä kuvataan Subilla suorana lähetyksenä juhannusaattona kolmen tunnin ajan ilman mainoskatkoja.

Subin juhannusaaton live: Hihna 247 -ohjelmassa kamera on asetettu Helsingin Kannelmäessä sijaitsevan Prisma Kaaren kassalle. Tarkalleen ottaen tv-ruutuihin välittyy kuvaa siitä kohtaa, johon ympäri vuorokauden auki olevan kaupan asiakkaat asettavat ostoksensa ennen kuin niistä skannataan kassalla viivakoodit. Asiakkaita ei näytetä ohjelmassa tunnistettavasti.

Kanavapäällikkö Lauri Ogawan mukaan kyseessä on kulttuuriteko.

- Pohjimmiltaan tässä on kyse mielenrauhasta ja yhteisestä kokemuksesta, Subin kanavapäällikkö Lauri Ogawa taustoittaa.

- Kassahihna rytmittyy automaattisesti rauhoittavan jännittäväksi. Näemme hihnan liikkuvan ja pysähtyvän. Toisaalta asiakkaiden valinnat tuovat tähän mukaan kihelmöivän elementin: mitä kaupasta ostetaan juhannusyönä? Tässä syntyy kulttuuriteko, hän lausuu.

Subin juhannusaaton live: Hihna 247 perjantaina Subilla kello 23.30.